次陶淵明贈羊長史韻寄李翹叟
作者：李彭
朝代：宋

paragraphs: 遺民百念冷，中歲多囏虞。
不希咸陽價，頓有旁行書。
李侯妙德望，閒雅亦甚都。
南郡此名流，聞聲十年逾。
披雲落星灣，情留厭歸輿。
只今丘園夢，君與川岑俱。
胸中書零亂，清言不躊躇。
曩時僰道囚，風神頗相如。
此翁蟬蛻去，詞林遂榛蕪。
迺于羣憂中，孤笑成歡娛。
冷官類逃禪，未减漢庭疏。
何時招隱巖，追涼遲望舒。